Kendrick Lamar

**Kendrick Lamar Duckworth** (født 1987), også kjent under pseudonymet **K.Dot**, er en hiphopartist og rapper fra USA. Han var tidligere et medlem av gruppa Black Hippy sammen med Jay Rock, Schoolboy Q and Ab-Soul. Hans fjerde mixtape *Overly Dedicated* ble utgitt i 2010. I 2011 kom debutalbumet *[[Section.80]]* ut utelukkende på iTunes. Han gjorde et kommersielt gjennombrudd med albumet *Good Kid, M.A.A.D City* i 2012.

Lamars tredje studioalbum, *To Pimp a Butterfly* (2015), fikk vidstrakt ros fra kritikere og fans. Han ble nominert til 11 priser under Grammy-utdelingen i 2016 som følge av utgivelsen, som er det meste en enkelt rapper har fått på samme utdeling.

I 2018 ble han den første musikeren utenfor klassisk musikk og jazz som mottok Pulitzerprisen for musikk, som han ble tildelt for albumet *Damn*.

## Tidlig liv
Kendrick Lamar Duckworth ble født 17. juni 1987 i Compton, California i USA. Begge foreldrene er opprinnelig fra Chicagos sørside, hvor faren var et kjent gjengmedlem. Lamar ble oppkalt etter sangeren Eddie Kendricks fra The Temptations. Han var et enebarn inntil han fylte 7, og moren beskrev han på den tiden som en ensom gutt. Etter hvert fikk han to brødre og en lillesøster. Lamar er fetteren til rapperen Baby Keem og basketballspilleren Nick Young.

Lamar bodde med familien i en Section 8-leilighet, som er en type boenhet for lavinntektsfamilier. De var avhengig av offentlig velferdsordninger og de var i en periode hjemløse. Selv om Lamar ikke ser seg selv som medlem av en gjeng, vokste han opp i nær tilknytning til Westside Pirus-miljøet, som er en del av den større Bloods-gjengen.

## Karriere

### 2012-2013: ''Good Kid, M.A.A.D City''

Lamar hadde allerede begynt å planlegge sitt andre album før *Section.80* hadde blitt gitt ut. Fra februar til april i 2012 var han åpningsartist for Drake under *Club Paradise*-turnéen hans. Den 8. mars 2012 ble det kjent at Lamar hadde inngått platekontrakt med Interscope Records i samarbeid med TDE. Hans første kommersielle singel, «The Recipe», hadde en gjesteopptreden fra Dr. Dre og hadde premiere 2. april over radio.

*Good Kid, M.A.A.D City*, Lamars andre album og hans første under et plateselskap, ble gitt ut 22. oktober 2012. Albumet var inspirert av vestkystrap og gangster-rap, og ble delvis produsert av kjente hiphop-produsenter som Pharrell Williams, Hit-Boy og Scoop DeVille. Singelen «Swimming Pools (Drank)» ble Lamars første låt som gikk inn på topp 20 hos ''Billboard Hot 100''. Andre singler som «Backseat Freestyle», «Poetic Justice» og «Bitch, Don't Kill My Vibe» ble også kommersielle suksesser. *Good Kid, M.A.A.D City* fikk ros fra kritikere, som særlig hyllet den ikke-lineære låtskrivingen og tematikken på albumet. Albumet debuterte på 2. plass på ''Billboard Hot 200'' med 242 000 solgte eksemplarer. I 2019 passerte *Good Kid, M.A.A.D City* albumet ''The Eminem Show'' for å bli det hiphop-albumet som har ligget lengst på lista *Billboard 200*. I 2022 ble albumet det første hiphop-albumet som har ligget på lista i 10 år på rad.

### 2014-2016: ''To Pimp a Butterfly'' og ''Untitled Unmastered''
Etter å ha åpnet konsertene for Kanye West under *Yeezus*-turnéen, begynte han arbeidet med sitt tredje album. I 2014 mottok han 7 nominasjoner under Grammy-utdelingen, inkludert i kategoriene «Beste nye artist», «Beste rap-album» og «Årets album» for *Good Kid, M.A.A.D City*. Under seremonien opptrådte Lamar live med en mashup av låtene «M.A.A.D City» og «Radioactive» sammen med bandet Imagine Dragons.

Lamar var åpningsartist for Eminem under *Rapture*-turnéen fra februar til juli 2014. Den 9. august premierte han kortfilmen *M.A.A.D* under Sundance sin Next Fest. Han slapp låta «i» fra sitt tredje studioalbum, *To Pimp a Butterfly*, den 23. september 2014. Med låta vant han i kategoriene «Beste rap-opptreden» og «Beste rap-låt» under Grammy-utdelingen i 2015. Han vant i kategorien «Årets tekstforfatter» under BET Hip Hop Awards i 2014.

*To Pimp a Butterfly* ble gitt ut foran tidsskjemaet den 15. mars 2015. På albumet utforska Lamar nye sjangre som jazz, funk og soul. Produksjonen ble levert av blant annet Pharrell Williams, Terrace Martin og Thundercat. Whitney Alford, Lamars kjæreste fra videregående, bidro med bakgrunnsvokaler på noen av låtene. Albumet debuterte på første plass på *Billboard 200*. Lamar offentliggjorde at han hadde forlovet seg med Alford i april 2015. For sitt arbeid med albumet og andre prosjekter gjennom året ble han nominert til 11 priser under Grammy-utdelingen i 2016, som er det meste en enkelt rapper har blitt nominert til under en seremoni.

Lamar hadde spilt ukjente låter under TV-opptredener på *The Colbert Report* (i 2014) og *The Tonight Show Starring Jimmy Fallon* (i 2016). Etter en forespørsel fra basketballspiller LeBron James om å gi ut disse «ikke-navngitte» låtene, ga han ut sitt første samlealbum *Untitled Unmastered* 4. mars 2016. Albumet inneholdt åtte navnløse og ukomplette låter som fortsatte inn i jazz, funk og soul-verdenen fra *To Pimp a Butterfly*. *Untitled Unmastered* debuterte på første plass på *Billboard 200*. Gjennom året gjorde han gjesteopptredener på store låter som «Freedom» av Beyoncé, «Don't Wanna Know» av Maroon 5, «Sidewalks» av The Weeknd, og «Goosebumps» av Travis Scott.

### 2017-2019: ''Damn'' og ''Black Panther: The Album''

1. mars 2017 ble det kjent at Lamar var i gang med sitt fjerde studioalbum kalt *Damn*. Han ga ut en promo-singel kalt «The Heart Part 4» den 23. mars, før albumets hovedsingel «Humble» ble sluppet den 30. mars 2017. Låta nådde første plass på *Billboard Hot 100* en uke etter at den ble sluppet. *Damn* ble gitt ut 14. april 2017. Albumet hadde en god del mer innflytelse fra R&B og popmusikk enn forgjengeren *To Pimp a Butterfly*. *Damn* ble raskt Lamars største kommersielle suksess, og tilbrakte 4 uker på første plass på *Billboard 200* og debuterte med 603 000 solgte eksemplarer. Albumet ble det syvende best-selgende albumet i 2017. Innen juni 2018 hadde *Damn* blitt det første rap-albumet der alle låtene hadde mottatt gull-sertifisering fra Recording Industry Association of America.

Lamar la ut på en turné etter utgivelsen av *Damn* som varte fra juli 2017 til juli 2018. Turnéen solgte for $62,7 millioner amerikanske dollar verden over, noe som gjorde den til en av de bestselgende hiphop-turnéene noensinne. 

Den 4. januar 2018 ble det kjent at Lamar skulle være ansvarlig produsent for *Black Panther: The Album*, som er lydsporet til filmen Black Panther fra 2018. Albumet ble utgitt 9. februar 2018, med hitlåtene «All the Stars», «King's Dead», og «Pray for Me». Lamar bidro selv med hovedvokaler og bakgrunnsvokaler på hele albumet. Albumet havna på første plass på *Billboard 200* i 2 uker, og er det mest strømmede lydsporet på 1 uke noensinne. I april 2018 vant albumet *Damn* Pulitzerprisen for musikk, noe som markerte første gang et verk utenfor sjangrene klassisk musikk og jazz mottok denne prisen.

### 2020-2023: ''Mr. Morale & the Big Steppers''
Den 5. mars 2020 lanserte Lamar organisasjonen PGLang sammen med Dave Free. I oktober signerte de en administrasjonsavtale med Universal Music Group. Lamar kunngjorde i august 2021 at han var i gang med å produsere sitt siste album for TDE, og bekreftet deretter ryktene om at han ville forlate plateselskapet for å fokusere på PGLang. Den følgende uka dukket han opp på Baby Keem sin låt «Family Ties», som vant i kategorien «Beste rap-opptreden» under Grammy-utdelingen i 2022. Lamar gjorde ytterligere bidrag til Baby Keems debutalbum *The Melodic Blue* i form av bakgrunnsvokaler og en gjesteopptreden på låta «Range Brothers». I februar 2022 spilte han live under Super Bowl LVI sammen med Dr. Dre, Snoop Dogg, Eminem, 50 cent og Mary J. Blige.

Etter å ha gitt ut promo-låta «The Heart Part 5», ga Lamar ut sitt femte studioalbum kalt *Mr. Morale & the Big Steppers* 13. mai 2022*.* Han brukte albumomslaget for å kunngjøre fødselen av sønnen Enoch. Dobbeltalbumet dro inspirasjon fra jazz, R&B, trap og soul. Albumet ble rost av kritikere, som applauderte Lamars sårbare låtskriving. Alle låtene på albumet gikk inn på *Billboard Hot 100*, hvor singlene «N95», «Silent Hill» og «Die Hard» debuterte på topp 10. *Mr. Morale & the Big Steppers* ble Lamars fjerde album som gikk inn på første plass på *Billboard 200*.

Lamar dro ut på *The Big Steppers*-turnéen mellom juli 2022 og mars 2024. Turnéen tjente inn $110,9 millioner amerikanske dollar verden over, noe som gjorde den til den bestselgende rap-turnéen noensinne på den tiden.

### 2024: ''Konflikt med Drake og GNX''
Kendrick Lamars konflikt med canadiske rapper Drake ble anspent igjen i mars 2024, når Lamar dukket opp på låta «Like That» av Future og Metro Boomin. Låta debuterte på første plass på *Billboard Hot 100*, og var Lamars tredje opptreden som toppet lista. Fra april til mai ga han ut flere diss-tracks retta mot Drake, kalt «Euphoria», «6:16 in LA», «Meet the Grahams» og «Not Like Us»; som alle ble mottatt positivt av kritikere. Sistnevnte låt gikk rett inn på første plass på *Billboard Hot 100*. En «seierskonsert» kalt *The Pop Out: Ken & Friends* ble holdt i Inglewood 19. juni. Den 8. september 2024 ble det kunngjort at Lamar skulle være hovedartisten på pauseinnslaget under Super Bowl LIX, noe som markerer den første gangen en rapper har holdt pauseinnslaget på egen hånd. Tre dager etter kunngjøringen slapp han en navnløs sang på Instagram. Den 22. november delte han en sang kalt «GNX» via YouTube, etterfulgt av en uannonsert utgivelse av et album med samme navn senere på dagen.

## Diskografi

### Studioalbum
* *Section.80* (2011)
* *Good Kid, M.A.A.D City* (2012)
* *To Pimp a Butterfly* (2015)
* *Damn* (2017)
* *Mr. Morale & the Big Steppers* (2022)
* *GNX* (2024)

### Samlealbum
* *Untitled Unmastered* (2016)

### Mixtapes
* *Y.H.N.I.C. (Hub City Threat: Minor  of the Year)* (2004)
* *Training Day* (2005)
* *No Sleep 'Til NYC* (2007)
* *C4* (2009)
* *Overly Dedicated* (2010)

### EP
* *[[Kendrick Lamar (EP)| Kendrick Lamar EP]]*

## Referanser


## Eksterne lenker
* 
* 
* 
*